موہنجو داڑو ءِ سفر (اولی بہر)
چندن ساچ
(سیہون اسٹیشن ءِ سبزیں پری ءِ کسمانک ءِ گاریں کارست)
موہنجو داڑو ءِ نام من اسکول ءِ زمانگ ءَ اش کُتگ ات کہ اِے سندھ ءَ اِنت ءُ اودا یک کوہنیں دودمانے بوتگ۔ موہنجو داڑو ءِ مردمانی بابت ءَ انچیں انچیں گپ کنگ بوتگ ات کہ ما حیران بوتگ اتیں۔ پرچا کہ ما کلانچ ءَ بیست ءُ یکمی کرن ءَ آ دیمروی نہ دیستگ ات کہ موہنجوداڑو ءِ مردماں چار ہزار سال پیسر دیستگ اتنت۔ کتابانی
تہا موہنجوداڑو ءِ انچیں عکسے مارا پیش دارگ بوتگ ات کہ باز وہد ءَ دل ءَ گشتگ ات دریگتے ما ہما زمانگ ءَ زندگ بوتین ئیں۔۔۔۔۔۔برے برے موہنجوداڑو ءِ کسہ ءَ مارا انچو کُتگ ات کہ موہنجوداڑو ءِ مردم، لوگ ءَ ماڑی واب ءَ ہم اتکگ اتنت۔۔۔۔۔ گشئے زاناں ما ہم ہمودا زندگی کنگ ءَ اتیں۔۔۔۔ بَلے چم کہ پچ بوتگ اتنت تہ اِے واب اتنت۔۔۔۔ وابانی دنیا یک آزادیں دنیایے ءُ مردم وابانی تہا ہرجاہ ءَ شت کُت۔۔۔۔۔ ما وابانی تہا وَ مروچی باریں کجام کجام ملکانی سفر کُتگ ءُ باریں کئے کئے ءَ گوں ہمنیاد بوتگ اتیں، دل ءِ واہشتانی پدا وشیں موسم گوں ہما مردماں ہم گوازینتگ کہ آیاں مارا دیستگ ءُ راہ تاب کُتگ۔ وابانی دنیا ءِ کسہاں اگاں مردم بہ کنت گڑا اودا نہ بوتگیں بوتگ۔۔۔۔۔۔
پدا چش بوت، دل ءَ یک واہشتے ءَ جاہ کُت کہ موہنجو داڑو ءَ بگنداں۔۔۔۔ وہد جنزان بوت کہ وہد ءِ کار ہمیش اِنت، ماہ ءُ سال پدی بوہان بوتنت۔ سر کراچی ءَ کپت۔ کراچی ءَ کہ اسکول ءَ وانگ ءَ اتیں گڑا اِدا مارا سندھی ہم وانینگ بوت۔۔۔ سندھی کورس ءِ تہا پدا موہنجو داڑو ءِ کسہ اَت ءُ ادا موہنجو داڑو ءِ گیشتر ستا ءُ توسیپ ات۔ نوں اِے واہشت انگت گیش بوہان بوت۔۔۔ لہتیں سنگت ہست ات من آیاں گوں گپ کُت کہ بیا روئیں یک روچے موہنجوداڑو ءِ سیل ءَ کنیں۔۔۔ آ رضا مند بوت اَنت ۔۔۔۔۔ بَلے اے رضا مندی ایوکا رضا مندی یے بوت۔۔۔۔ موہنجوداڑو ءِ سفر ءَ ما در نہ کپتیں۔۔۔۔۔
من ءَ لبزانک ءِ ہمراہی ءَ تاریخ، آرکیالوجی ءُ سفرنامہانی ہم وانگ ءِ باز ہب ءُ واہگ بوتگ۔ سفرنامہانی وانگ ءَ دل ءِ تہا مدام سفر کنگ ءِ واہشت گیش کُت۔ تاریخ ءَ جیڑگ پرمات ءُ آرکیالوجی ءَ من ءَ گشت کہ کوہن ءُ قدیمی جاہانی سیل ءُ سواد ءَ در کپ۔۔۔۔۔ منی دل ءِ تہا سئے دنیا آباد ات، یکے منی دزرس ءَ نہ ات، بَلے دو انچیں دنیا اتنت کہ من دل ءَ گشت اِدا الم رواں۔۔۔۔۔ یکے مصر ءِ دودمان ات، یکے مہرگڑھ ءُ یکے موہنجوداڑو ات۔۔۔۔
یک روچے ما یونیورسٹی ءَ کلاس ءَ وانگ ءَ اتیں کہ مئے ڈیپارٹمنٹ ءِ چئیرمین ءَ مارا گشت کہ منی واہشت اِنت من شمارا موہنجوداڑو ءِ سیل ءُ سواد ءَ بہ براں، چشکہ شما سوشل ورک ءِ نودربر اِت ءُ شمئے واستا اِے چیز المی اَنت دانکہ شما موہنجوداڑو ءِ دمباں بہ گند اِت کہ چون اَنت ءُ شمئے واستا اِے یک نوکیں چیزے بیت۔۔۔۔ من وتی استاد ءِ دپ ءَ اے گپ کہ اش کُت دل ءَ یک انچیں گمرے جت گشئے زاناں تنیگیں سئیدے ءَ چمگے دیست۔۔۔۔۔۔۔ من پدا وتی گوست ءِ یاتاں کپتاں کہ کلانچ ءَ ما چنچو نودربر اتیں کہ آیانی واہشت ہم ہمیش ات کہ ما ہم موہنجوداڑو ءَ بگندیں۔۔۔۔۔ آیانی تہا یک سنگتے ہم گون ات کہ مروچی داد کریمی کبرستان ءَ واب اِنت ءُ من زاناں آئی ءَ نوں اِے ہاجت ہم نیست کہ من موہنجوداڑو ءَ بگنداں۔۔۔۔۔
جینے والوں سے کہو کوئی تمنا ڈھونڈیں
ہم تو آسودہء منزل ہیں ہمارا کیا ہے
اِے مارچ ءِ بندات ات۔ مارچ کہ حیال ءُ وابانی ماہ اِنت۔۔۔۔ دل کہ وش بہ بیت گڑا گیمرتگیں پُل ہم زیبا گندگ ءَ کاینت۔۔۔۔ ما 6 مارچ 2018 ءِ دیگر ءِ وہد ءَ ریل گاڑی ءَ سوار بوتیں۔ ۔۔۔
ریل گاڑی ءَ منی اولی سفر ات۔ پاکستان ءَ ریل گاڑی ہلائینگ ءِ بندات انگریزانی زمانگ ءَ 13 مئی 1861 ءَ بوتگ بَلے ریلوے ءِ محکمہ روچ پہ روچ پُشت ءَ روان اِنت ۔۔۔۔ ایشی ءِ سبب چی اِنت؟۔۔۔۔۔ ہما بزاننت ءُ ہمایانی کار۔۔۔۔ ما راہ گوزی۔۔۔۔۔
کاہکے ءُ بُور ءُ راہکے برو
ریل ءِ سفر ءِ بابت ءَ من گدارانی تہا ونتگ ات۔ حاص روس ءِ گدارانی تہا ۔۔۔۔۔۔۔ ریل راہ کپت۔۔۔۔ تہاری مان شاناں بُوت۔۔۔۔ من دریگ ءِ دپ ءَ نشتاں ءُ ڈن ءِ ندارگاں گوں دلگوش بوتاں۔۔۔۔ من مُدام ہمے جیڑ اتگ ات کہ ریل ءِ سفر رومانٹک بیت۔۔۔۔ بَلے ریل ءِ راہ کپگ ءَ گوں، من زانت کہ اِدا رومانٹکی ءِ وڑ نیست۔۔۔۔ ملیر ءَ گوستیں تہ گمان بُوت کہ چادر ءِ نہ زورگ ءُ سفر ءَ در کپگ ءَ گوں، من یک مزنیں ردی یے کُتگ۔۔۔۔
ہمراہ یونیورسٹی ءِ نودربر اتنت ءُ آیانی تہا گیشتریں بہر جنکانی اَت۔۔۔۔۔ یکبرے سِٹ ءُ کپ بُوہگ ءَ اَت۔ بَلے ہاک ءُ دنزاں دیر نہ بوت کہ درست بے توار کُت اَنت۔ من ماسکے ءَ گوں پونز بست کہ دگہ نادراہی یے سر ءَ مہ کشیت۔
نوں شپ اَت ءُ ماہ درپشگ ءَ ات، سفر ات، درآمدیں ندارگ اتنت ءُ من جیڑگانی در ءِ دپ ءَ نشتگ ات ءُ شپ ءِ زیبائی ءُ ریل ءِ سفر ءِ مزاہ ءَ زورگ ءَ اتاں۔۔۔۔۔ ۔ اسٹیشناں داراں بوتیں۔ درآمدیں ندارگ زوت بدل بُوہان بوتنت۔۔۔۔ شپ ءِ دو بج ءِ نزیک ءَ سیہون ءِ اسٹیشن ءَ سر بوتیں۔ ۔۔۔ اسٹیشن ءَ مردم مچ اتنت۔۔۔۔ ہر کس در کپگ ءُ رؤگ لوٹگ ءَ اَت۔
مسافر ہی مسافر ہر طرف ہیں
مگر ہر شخص تنہا جا رہا ہے
من دریگ ءَ ڈن چار اِت تہ سبزیں پری یے گوں پیریں زالے ءَ اوشتاتگ ات، من ءَ اے جنک ءُ بُلک گیدی کسہانی کارستانی وڑا گندگ اتک اَنت۔ سبز پری ءَ عینکے چمان اَت، آ منی نزیک ءَ ات ۔۔۔۔آئی ءِ چہرہ گوشئے زاناں یک کسہے آرگ لوٹگ ءَ ات ءُ آ کسہ ءِ کارست زندگی ءِ مُجانی تہا تہنا وئیل اِنت ءُ تہنائی ءَ آ پہ وت اڑاندے سرپد بُوہگ ءَ اِنت۔۔۔۔ پمیشکا اِے جنک ءَ پیریں بُلکے ءِ دست گپتگ ءُ ریل ءِ اسٹیشن ءَ اوشتاتگ کہ من ہما کارست ءَ بگنداں، کہ منی چمانی دیما بنگیج بوؤکیں کسمانک ءِ کارست اِنت۔
یک برے دل ءَ گشت کہ بلکیں اے سبز پری گوں وتی بلک ءَ ہمے ریل ءَ گاڑی ءَ سوار بیت ءُ دیم پہ لاڑکانہ ءَ کیت۔۔۔۔ بَلے آ اوشتاتگ ات ءُ من چو بُت ءَ آئی ءَ چارگ ءَ اتاں۔۔۔۔ آئی ءَ یک نگاہے ہم منی نیمگا نہ چار اِت، گشئے زاناں من آئی ءِ چمانی دیما بندات بوؤکیں کسمانک ءِ کارست ءِ گونڈیں چہرگے ہم نہ جناں ۔۔۔۔۔
دیر نہ بوت کہ ریل گاڑی راہ کپت ءُ منی دل انگت ہمودا ات کہ آئی ءَ بوہگی ات۔۔۔۔
مسافر ہیں ہم بھی مسافر ہو تم بھی
کسی موڑ پر پھر ملاقات ہوگی
قلندر ءِ گمبد ءِ لائٹ پدر اتنت ءُ بَلے ما جنزان اتیں، بگندئے کسے ءَ چہ بیرگرگی بوتیں گڑا چو بالاچ گورگیج ءَ سادے زرتگ ات ءُ ہمدا داشتگ ات بَلے ما دگہ راہے ءِ مسافر اتیں۔۔۔۔۔
من چار اِت تہ ریل مردم ءَ پُر اِنت ءُ ٹکٹ چیک کنوک ٹکٹاں چیک کنان انت، منی دیما ورنائیں بچکے اتک ءُ نشت، من آ سبز پری ءِ حیالاں وت ءَ آجو کُت ءُ گوں ورناہ ءَ کند ات ءُ دست ملائینت، جُست کت کہ کُجا رؤگ ءَ ئے۔۔۔۔ آئی ءَ پسہ دات کہ ڈیرہ اللہ یار ءَ رؤگ ءَ یاں۔۔۔۔
من ءَ انچو توارے ءَ پچ لرزینت اِے منی ہم مکتبیں جنکے اَت کہ آئی ءَ لہتیں چاکلیٹ من ءَ دات۔۔۔۔ من وتی دیما نشتگیں ورناہ ءِ نیمگا چاکلیٹ شہارؤت اَنت کہ بزور، بَلے آئی ءَ یک دانگے ءَ چہ گیش نہ زرت۔۔۔۔
من کمو چک جت تہ گنداں لہتیں مردم بوگی ءِ تہا جہل ءَ نشتگ، لہتیں واب اِنت ءُ لہتیں جنین آدم ءُ گونڈو اوشتاتگ، من کہ شپ ءِ سئے بج ءَ ریل ءِ سفر ءَ جنیں آدم گوں گونڈواں اوشتگ ءَ دیست اَنت من ءَ باز بژن بوت بَلے ما چے کُت کنیں، اِدا سسٹم ہمے وڑ اِنت ءُ پیداک اِنت۔ اِے چُک ءُ جنیں آدم دیم پہ نصیر آباد ءَ رؤگ ءَ اتنت۔۔۔۔
ریل جنزان ات ۔۔۔ ماہکانی من ءَ تہنا کنان ات۔۔۔۔ منی تہانگ ءَ ابیتکی ءِ گوات سر کنان ات ءُ انچو گمان بُوگ ءَ ات کہ شال ءَ تاکریچ ءِ موسم بندات بُوہان اِنت ءُ من کوہ مردار ءِ سر ءَ اوشتاتگ ءُ روزرد ءِ ندارگاں چارگ ءَ یاں۔۔۔۔ زردیں تاکانی سرا روچ ءِ رزدیں برمش کپان اَنت۔۔۔۔۔۔۔ ایوکی ءِ مارشت من ءَ ہم زرد کنان اِنت۔۔۔۔۔
دیواروں سے ملکر رونا اچھا لگتا ہے
ہم بھی پاگل ہوجائیں گے ایسا لگتا ہے
(روان اِنت۔)